মেঘমা ছাড়িয়ে ঘণ্টাখানেক হাঁটলেই ‘তুমলিং’, আর তুমলিং মানেই নীলাদির ‘শিখর লজ’। সান্দাকফু যেতে এখানে এক রাত থাকেনি এমন ট্রেকার খুঁজে পাওয়া অসম্ভব। প্রথম দু’বার আমি তুমলিং ছাড়িয়ে গৈরীবাস চলে গিয়েছিলাম বটে, কিন্তু শেষবারে নীলাদি’র আতিথেয়তা পাবার সৌভাগ্য আমার হয়েছিল। ডিনারে গরম ভাত-ডাল আলুর তরকারি আর ডিমের ঝোল যেন সাক্ষাৎ অমৃত। পরদিন সকালে বেরোবার আগে মারমালেড আর পেঁয়াজের আচার সহযোগে তাওয়া গরম টিবেটান রুটি না খাইয়ে ওঁরা ছাড়বেনই না। অথচ সব মিলিয়ে থাকা খাওয়ার খরচ কিন্তু নামমাত্র। তবে আমার মতে সান্দাকফুর রাস্তায় সেরা ট্রেকার্স হাট হল গৈরীবাসে।